  Виталий Пронин Валерий Сидоров23-тӥ южтолэзе 50 арес тырмонзэ пусъёз «Удмуртия» ГТРК-ысь журналист Валерий Сидоров. Удмурт кун университетэз йылпумъяса, Валерий Михайлович дӥсьтыса вамыштӥз «Удмуртия» телерадиокомпание ужаны. Со дырысен 28 ар ялан одӥг интыын тырше. Трос передачаос нуиз. Туннэ кадь ик тодаз возе «Юан-веран, тодон-валан», «Рос-прос» передачаосты нуэмзэ. Удмурт нылпиос понна кылдытӥз «Кокорико» крезьгуро ӵошатскон. Пичи гуртъёсы вуылыса, «Эзь» передача лэсьтӥз. 17-тӥ арзэ «Мылысь-кыдысь» передача нуэ. Валерий Михайлович шаерысьтымы ваньмаз сямен гуртъёсы вуылэмын отын улӥсьёссэ но троссэ нимын-тулын вераны быгатэ. Ӟеч ужамез пӧртэм данъетъёсын пусъемын, со луиз Удмуртилэн кун премиезлэн лауреатэз, шаерысьтымы культура удысысь дано ужась, Кастрен нимо премилэн лауреатэз. Пӧртэм вакытъёсыз вал, шуг-секытъёслэсь ӧз пега, палэнысь шудзэ ӧз утча. Ваньмон дыръяз яратэ лыдӟиськыны, тодмоосыз понна вордскем нуналъёсазы кылбур чуръёс гожъяны. Чидатэк вите спортъя ӵошатсконъёсты. Удмуртиысь, Россиысь спортсменъёс вормисе потыку, Валерий Михайлович инметӥ лоба, нош бере кыльыкузы - висьыны усе. - Одӥг умойтэм сямы вань, пу-ур гинэ тамак кыскисько, - серекъяса вера Валерий Сидоров. - Кын корт куртчон вакытэ вуэмен, лэся, уйёсме но уг кӧласькы ни кадь, йыры эшшо золгес пурысьтаз, пилеше бадӟымгес луиз ни. Воргорон понна ӝыны даур - арлыд ӧвӧл ке но, пусйытэк уд кельты ук… Теги: ВалерийСидоров ечкыласьком  